Sun International kap terug oor Steve | Netwerk24
Dit kom nadat die omstrede sanger Steve Hofmeyr hom aan Afrikaans is Groot (AiG) se konsert in Kaapstad onttrek het. Hofmeyr het Woensdag onder meer op sy Facebook-blad gesê: “Ek besef dat Sun International ons sy lokaal in die Kaap sal weier as ek nie die besluit neem nie.”
Sun International sê in sy verklaring: “Sun International ondersteun mense se reg om hul kultuur en taal te vier. Ons ondersteun die waardes van nierassisme, niediskriminasie en respek vir ander en hul kulture. Wat ons nie ondersteun nie, is ’n verdelende narratief, vermom as vryheid van spraak en kulturele uitdrukking.”
Die konsert word in Maart by die GrandWest Casino gehou.
“Ná gesprekke met die AiG-direksie het ek besluit om terug te staan sodat die AiG-konsert in Kaapstad in 2020 wel kan plaasvind,” sê Hofmeyr in ’n Facebook-inskrywing.
Hofmeyr sê hy verstaan die enorme uitdagings ten opsigte van infrastruktuur en koste en wat die verlies aan inkomste aan sy medekunstenaars sal doen.
Hofmeyr het verder uitgevaar oor hoe dit hom grief dat geld, borge en politieke narratief “ons kultuur en ons kunste vandag voorskryf. Ek ken nie daardie taal nie en ek het geen behoefte om dit ooit te leer praat nie. Ek buig nie die knie voor die haters van vryspraak nie en geen boikot sal my oor my volk se griewe maak swyg nie.”
Hofmeyr sal steeds optree tydens die Pretoria-konserte in November en ook by die Somerfees wat op 28 Desember in Mosselbaai plaasvind.
Meer oor: Sun International | Steve Hofmeyr | Aig
Steve nie op AIG-verhoog in Kaapstad